Breyta þarf vinnulagi við landamæraskimun þar sem fleiri ferðamenn eru væntanlegir til landsins en gert var ráð fyrir. Sóttvarnalæknir væntir þess að hægt verði að slaka nokkuð hratt á sóttvarnaaðgerðum í næstu viku.
Tvö kórónuveirusmit greindust innanlands í gær, bæði í sóttkví. Þórólfur Guðnason sóttvarnalæknir sagði á upplýsingafundi almannavarna í dag að líklega væri búið að komast fyrir þær hópsýkingar sem blossuðu upp síðustu vikur.
Þetta gefur vonandi tilefni til að hægt sé að aflétta nokkuð hratt næstu vikur hér innanlands
Þó þurfi áfram að fara varlega.
Sérstaklega þurfa þeir fjölmörgu sem eru nú í sóttkví að fara varlega, því líklega munu þau hundruð sem nú eru í sóttkví greinast með smit. Gott að hafa það í huga.
Þrjú þúsund manns komu til landsins í síðustu viku og helmingur þeirra framvísaði vottorði um bólusetningu eða fyrri sýkingu. Von er á fleirum til landsins en spáð var.
Það mun valda álagi á getu okkar við greiningar á sýnum. Þetta mun kalla á breytingu á vinnulagi á landamærum sem vonandi kemur ekki niður á örygginu að halda veirunni frá landinu.
Kamilla Sigríður Jósefsdóttir smitsjúkdómalæknir upplýsti á fundinum að þeir sem fengu fyrri sprautu með bóluefni AstraZeneca, áður en ákveðið var að takmarka notkun þess við ákveðna hópa og eru utan þeirra marka, geta valið um það hvort þeir fái seinni sprautuna með AstraZeneca eða öðru bóluefni. Enn er þó verið að rannsaka áhrif þess að fá tvö mismunandi bóluefni.
En núna er komið að seinni bólusetningu þannig við þurfum bara að bjóða hana. En það sem við vitum er að þó það sé ekki það sama sem er í bóluefnisglasinu, þá er það sama sem líkaminn okkar bregst á endanum við.